CELEX: 62019TN0193
Language: bg
Date: 2019-04-04 00:00:00
Title: Дело T-193/19: Жалба, подадена на 4 април 2019 г. — Achema и Achema Gas Trade/Комисия

17.6.2019   
            
            
               BG
            
            
               Официален вестник на Европейския съюз
            
            
               C 206/50
            
         
      Жалба, подадена на 4 април 2019 г. — Achema и Achema Gas Trade/Комисия
      (Дело T-193/19)
      (2019/C 206/52)
      Език на производството: английски
      
         Страни
      
      
         Жалбоподатели: Achema AB (Йонава, Литва) и Achema Gas Trade UAB (Йонава) (представители: J. Ruiz Calzado, J. Wileur, и N. Solárová, адвокати)
      
         Ответник: Европейска комисия
      
         Искания
      
      Жалбоподателят моли Общия съд:
      
                  —
               
               
                  да отмени Решение C(2018) 7141 окончателен, прието от Европейската комисия на 31 октомври 2018 г. по дело за държавна помощ SA.44678 (2018/N) — Литва — Изменение на помощта за терминала за втечнен природен газ в Литва,
               
            
                  —
               
               
                  да осъди Комисията и евентуалните встъпили страни да заплатят съдебните разноски.
               
            
         Основания и основни доводи
      
      Жалбоподателите изтъкват едно единствено основание в подкрепа на жалбата, а именно, че Комисията не е започнала официална процедура по разследване, с което е лишила тях и други трети заинтересовани лица от процесуалните права по член 108, параграф 2 ДФЕС.
      
                  —
               
               
                  Жалбоподателите твърдят, че всички доказателства по делото сочат, че Комисията е трябвало да има съмнения относно съвместимостта на държавната помощ с вътрешния пазар и поради това е трябвало да започне официално разследване. Доказателствата обхващат продължителността на предварителното разследване, други обстоятелства, свързани с приемането на обжалваното решение, и недостатъците в неговото съдържание, като решението е недостатъчно мотивирано и опорочено от сериозни грешки в преценката. Твърди се също, че Комисията е пренебрегнала важни аспекти, които е трябвало да вземе предвид, преди да достигне до извода, че разполага с достатъчно информация да обяви помощта за съвместима с вътрешния пазар.
               
            
                  —
               
               
                  По-конкретно жалбоподателите твърдят, че: i) преценката относно необходимостта от услуга от общ икономически интерес (УОИИ) и нейния обхват е опорочена и недостатъчна; ii) Комисията е допуснала грешка, като е констатирала, че помощта е в съответствие с изискванията относно УОИИ; iii) обжалваното решение не преценява в достатъчна степен последните изменения в помощта и поради това не съдържа адекватни мотиви; iv) преценката, която е направена в обжалваното решение, относно нуждата и пропорционалността на помощните мерки е опорочена и недостатъчна; и v) обжалваното решение не преценява в достатъчна степен значителното въздействие върху конкуренцията при предлагането на газ в Литва и търговията с други държави членки.